Enn er hættustig vegna snjóflóðahættu á Siglufirði og rýmingu þar verður ekki aflétt að svo stöddu. Það er óvissustig á öllu Norðurlandi og snjóflóðhætta á Vestfjðrum er að aukast. Það er mikil ófærð á öllu norðanverðu landinu, skafrenningur og slæmt skyggni.
Gul viðvörum tók gildi í morgun fyrir allt Norður- og Austurland og gildir fram á sunnudag. Þar er spáð hvassri norðanátt og áframhaldandi ofankomu með tilheyrandi samgöngutruflunum. Ekki er vitað til þess að snjóflóð hafi fallið á Norðurlandi síðan flóð féll í Héðinsfirði í gær. Lítið hefur bætt í snjó á Siglufirði í nótt, en þar er skafrenningur í fjöllum og gengur á með dimmum éljum. Sveinn Brynjólfsson er ofanflóðasérfræðingur hjá Veðurstofunni en þar var fundað um stöðuna nú fyrir hádegi.
Miðað við veðurspána segir Sveinn ekki líklegt að rýmingu á Siglufirði verði aflétt fyrr en á sunnudag. En ástandið sé metið reglulega og dagurinn í dag verði notaður til að skoða snjóalög betur. Hann segir að snjóflóðahætta sé að aukast á Vestfjörðum og þar er staðan í nánari skoðun. Í morgun féll lítið snjóflóð ofan vegarins um Eyrarhlíð, milli Ísafjarðar og Hnífsdals, en veginum var þó ekki lokað. Þá er óvissustig vegna snjóflóðahættu í Súðavíkurhlíð.
Það er ágætlega fært inn Djúp og Steingrímsfjarðarheiði og þaðan suður Strandir. Vegurinn um Þröskulda er lokaður. Skafrenningur og slæmt skyggni er á Holtavörðuheiði. Á Norðurlandi er Þverárfjall lokað og þæfingsfærð á Öxnadalsheiði. Búið er að opna Siglufjarðarveg og veginn fyrir Ólafsfjarðarmúla, en þar er óvissustig vegna snjóflóðahættu. Víkurskarð er lokað, þæfingsfærð er í Hófaskarði og ófært um Mývatns- og Möðrudalsöræfi og Vopnafjarðarheiði. Fyrir austan er þungfært á Fjarðarheiði og þæfingsfærð um Fagradal. Lokað eru um Breiðdalsheiði og Öxi. Greiðfært er á öllu sunnanverðu landinu.
Óvissustig er á öllu Norðurlandi og snjóflóðahætta á Vestfjörðum er að aukast. Enn er hættustig vegna snjóflóðahættu á Siglufirði og rýmingu þar verður ekki aflétt að svo stöddu. 